Joseph Gordon-Levitt fer með hlutverk bandaríska uppljóstrarans Edward Snowden , í ævisögulegri mynd í leikstjórn Oliver Stone . Tökur á myndinni hófust fyrir stuttu og er framleiðsluteymi myndarinnar ekkert að leyna verkefninu fyrir okkur , því strax eftir nokkra tökudaga voru birtar opinberlegar myndir af Levitt í hlutverkinu . Gordon-Levitt , sem lék síðast íSin City : A Dame To Kill For , er einn eftirsóttasti ungi leikarinn í Hollywood . Meðal kvikmynda sem leikarinn hefur leikið í má nefna The Dark Knight Rises , 50 / 50 og Inception . Stone , sem er þekktastur fyrir Óskarsverðlaunamyndirnar Platoon og Born on the Fourth of July , skrifaði sjálfur handritið og byggði það á tveimur bókum um Snowden – The Snowden Files : The Inside Story of the World´s Most Wanted Man , eftir Luke Harding , og Time of the Octopus , eftir Anatoly Kucherena . Edward Snowden verður eflaust minnst sem einn helsti uppljóstrari 21. aldar en mál hans komust í hámæli þegar upp komst að hann hafði lekið upplýsingum til fjölmiðla um persónunjósnir breskra og bandarískra yfirvalda .